ATKV reageer op klagtes oor nuwe strategieDeidre Le Hanie, besturende direkteur van die ATKV Foto: ATKV Die ATKV het gesê die vereniging neem kennis van die uiteenlopende reaksies op sy Afrikaans Plus-inisiatief. Dit kom nadat Deidre le Hanie, nuwe besturende direkteur van die ATKV, vandeesweek aangekondig het dat die organisasie ŉ nuwe strategiese fokus het en ŉ nuwe rigting inslaan deur Afrikaans in ŉ meertaligheidskonteks te bevorder. “As ’n nasionale taal- en kultuurorganisasie neem ons voortdurend deel aan die gesprekke oor Afrikaans,” het Mercia Eksteen, woordvoerder, in ŉ verklaring gesê. “Die 2011-sensus wys dat die aantal Afrikaanssprekendes sedert die 2001-sensus toegeneem het. Dit toon dat Afrikaans in ses van die nege provinsies onder die eerste drie tale vir eerstetaalsprekers tel. Dit toon verder dat 75% van bruin Suid-Afrikaners, 60% van wit Suid-Afrikaners, bykans 5% van Indiër Suid-Afrikaners en meer as 600 000 swart Suid-Afrikaners se eerste taal Afrikaans is. Afrikaans word wyd deur Suid-Afrikaners verstaan. Indien maatskaplike samehorigheid en nasiebou bevorder wil word, is Afrikaans en Afrikaanssprekendes pertinent deel daarvan.” Sy het gesê met Afrikaans Plus wil die ATKV bloot voortbou op die jare lange tradisie binne die ATKV om brûe te bou eerder as mure. Lees die ATKV se amptelike verklaring oor die kwessie hier.